Diari Oficial de la Generalitat Valenciana


Sumari del DOGV 7646, del 29-10-2015 (2015/8724)

RESOLUCIÓ de 27 d'octubre de 2015, del director general de Relacions amb les Corts, per la qual es disposa la publicació del conveni entre el Ministeri de Justícia i la Generalitat per a la realització de perícies compartides, en casos d'agressions sexuals, entre el Departament de Barcelona de l'Institut Nacional de Toxicologia i Ciències Forenses i el Laboratori de Genètica Forense i Criminalística de l'Institut de Medicina Legal de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7646

Data del DOGV
:   29-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8724


Data del document
:   27-10-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 27 d'octubre de 2015, del director general de Relacions amb les Corts, per la qual es disposa la publicació del conveni entre el Ministeri de Justícia i la Generalitat per a la realització de perícies compartides, en casos d'agressions sexuals, entre el Departament de Barcelona de l'Institut Nacional de Toxicologia i Ciències Forenses i el Laboratori de Genètica Forense i Criminalística de l'Institut de Medicina Legal de València. [2015/8724]  
El Ministeri de Justícia i la Generalitat han subscrit, prèvia tramitació reglamentària, el 13 d'octubre de 2015, un conveni per a la realització de perícies compartides, en casos d'agressions sexuals, entre el Departament de Barcelona de l'Institut Nacional de Toxicologia i Ciències Forenses i el Laboratori de Genètica Forense i Criminalística de l'Institut de Medicina Legal de València.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 543/2015 i que figura com a annex d'esta resolució.  
  
València, 27 d'octubre de 2015.- El director general de Relacions amb les Corts: Antonio Torres Salvador.  
  
  
Conveni de col·laboració entre el Ministeri de Justícia i la Generalitat Valenciana per a la realització de perícies compartides, en casos d'agressions sexuals, entre el Departament de Barcelona de l'Institut Nacional de Toxicologia i Ciències Forenses i el Laboratori de Genètica Forense i Criminalística de l'Institut de Medicina Legal de València  
  
València, 13 d'octubre de 2015  
  
Reunits  
El ministre de Justícia, Rafael Catalá Polo, nomenat per Reial Decret 829/2014, de 28 de setembre, en nom i representació del Ministeri de Justícia i fent ús de les competències que li corresponen en virtut de la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la seua redacció donada per la Llei 4/1999, de 13 de gener, de modificació de la Llei 30/1992.  
Gabriela Bravo Sanestanislao, consellera de Justícia, Administració Pública, Reformes Democràtiques i Llibertats Públiques, nomenada per Decret 8/2015, de 29 de juny, del president de la Generalitat.  
Ambdós parts es reconeixen capacitat legal suficient per a subscriure este conveni, en nom de les institucions que representen i per les atribucions que els atorga el seu propi càrrec, i  
  
Exposen  
Primer. Les administracions públiques servixen amb objectivitat els interessos generals i actuen d'acord amb els principis d'eficàcia, jerarquia, descentralització, desconcentració i coordinació amb sotmetiment ple a la Constitució, a la llei i al dret d'acord amb l'article 3.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
A més, l'article 6 del mateix text normatiu establix que l'Administració General i els organismes públics vinculats a esta o que en depenen podran subscriure convenis de col·laboració amb els òrgans corresponents de les administracions de les comunitats autònomes en l'àmbit de les seues competències respectives.  
Segon. L'Estat té competència exclusiva en matèria d'Administració de Justícia de conformitat amb el que establix l'article 149.1.5a de la Constitució espanyola.  
Tercer. L'Estatut d'Autonomia de la Comunitat Valenciana, en l'article 36 assigna a la Generalitat, l'exercici de totes les facultats que la Llei Orgànica del Poder Judicial reconega o atribuïsca al Govern de l'Estat.  
Quart. L'Institut Nacional de Toxicologia i Ciències Forenses (d'ara en avant INTCF) és un òrgan tècnic adscrit al Ministeri de Justícia, que té com a funció auxiliar l'Administració de Justícia i contribuir a la unitat de criteri científic i a la qualitat del peritatge analític, així com al desenrotllament de les ciències forenses, segons l'article 480 de la Llei Orgànica 6/1985, d'1 de juliol, del Poder Judicial. La seua organització i supervisió corresponen a la Direcció General de Relacions amb l'Administració de Justícia, que depén de la Secretaria General de l'Administració de Justícia que, al seu torn, depén de la Secretaria d'Estat de Justícia, i el seu reglament ha sigut aprovat per Reial Decret 862/1998, de 8 de maig (BOE 5 de juny).  
L'article 3 determina que l'Institut té seu a Madrid i el seu àmbit d'actuació s'estén a tot el territori nacional. Està integrat per tres departaments que radiquen respectivament a Madrid, Barcelona i Sevilla; i una delegació del Departament de Sevilla en Santa Cruz de Tenerife.  
  
Correspon al Departament de Barcelona exercir les funcions que li són pròpies en el territori a què s'estén la jurisdicció dels tribunals superiors de Justícia d'Aragó, les Illes Balears, Catalunya, Navarra i Comunitat Valenciana.  
Els departaments col·laboraran entre si i amb els instituts de medicina legal en la realització dels treballs que els siguen encomanats, establint criteris d'unificació de mètodes, tècniques i procediments en matèria toxicològica, i per això, d'acord amb l'article 23 del citat Reial Decret, l'INTCF es constituïx com a laboratori de referència en matèria d'anàlisi toxicologicoforenses.  
Quint. L'Institut de Medicina Legal de València (d'ara en avant IMLV), configurat com un òrgan tècnic adscrit a la Direcció General de Justícia de la Conselleria de Justícia, Administracions Públiques, Reformes Democràtiques i Llibertats Públiques, d'acord amb el que disposa l'article 1 del Decret 62/2007, de 20 d'abril, del Consell pel qual s'aprova el Reglament d'organització i funcionament de l'Institut de Medicina Legal de València, té encomanades, l'assistència tècnica dels jutjats, tribunals i fiscalies en les matèries pròpies de la seua competència, així com les activitats de formació, docència i investigació en les distintes àrees de la medicina forense.  
Sext. La renovació estructural contínua de les tècniques analítiques en matèria biològica propícia el desenrotllament de plantejaments d'estudi en comú i l'increment de períodes de formació, tant teòrica com pràctica, que es realitzen als laboratoris de l'INTCF dependents del Ministeri de Justícia i de la Conselleria de Justícia, Administracions Públiques, Reformes Democràtiques i Llibertats Públiques de la Generalitat Valenciana en matèria de les seues competències.  
Des de l'exigència del compromís amb l'Administració de Justícia i la societat resulta, per tant, una necessitat ineludible que l'IMLV assumisca el repte d'oferir una organització mèdica legal altament implicada en la qualitat dels seus professionals al servici de l'Administració de Justícia de la Comunitat Valenciana i dels seus usuaris.  
Este conveni de col·laboració està cridat a ser un element decisiu en la qualitat dels peritatges i anàlisis pròpies del laboratori de la Secció de Genètica Forense i Criminalística de l'IMLV, per tant, de la millora en el seu objectiu d'auxili a l'Administració de Justícia i prestació de l'assistència pericial als seus usuaris. De fet, l'experiència acumulada al llarg dels últims anys d'intensa i fructífera relació amb el Ministeri de Justícia ha permés comptar amb els elements d'anàlisi i consens apropiats per a consolidar este avanç, així com per a refermar l'establiment d'una dinàmica de millora contínua de la qualitat dels peritatges mèdics legals en matèria d'investigació criminal, identificació genètica de persones, autentificació de mostres biològiques tant clíniques com judicials i investigació de la paternitat en situacions simples i complexes.  
  
A més, suposa un compromís institucional cap a la consolidació de la medicina legal i forense de la Comunitat Valenciana i els seus professionals, tant metges forenses com facultatius, així com la resta de personal integrant d'ambdós institucions, amb això sens dubte s'aconseguix un sistema d'investigació forense i criminal adequat i implementat a les necessitats de l'Administració de Justícia i a les expectatives de la ciutadania.  
Sèptim. La qualitat dels servicis prestats tant per l'INTCF com per l'IMLV és una qüestió de gran rellevància i d'interés comú per a ambdós parts.  
  
Com a conseqüència de tot el que s'ha exposat anteriorment, les parts estimen convenient desenrotllar una col·laboració en comú en la pràctica compartida de les anàlisis destinats a la identificació genètica a partir d'indicis i extractes biològics procedents de suports, que en el curs d'investigacions d'agressió sexual, hagen sigut recepcionats al Laboratori de Genètica Forense i Criminalística de l'IML de València, i a este efecte acorden subscriure este conveni de col·laboració, que es regirà per les següents:  
  
CLÀUSULES  
  
Primera. Objecte  
Este conveni de col·laboració té per objecte establir la realització compartida de pertatges en cas de delictes contra la llibertat i indemnitat sexuals consistents en la realització de proves preliminars i informes per part del laboratori de l'IMLV, i per part del Departament de Barcelona de l'INTCF en la realització de les anàlisis genètiques i els informes corresponents, amb subjecció a les instruccions tècniques (IT), així com els procediments (PNT) que figuren com a annex.  
  
  
Segona. Compromisos de les parts  
A. L'INTCF, Departament de Barcelona, per a garantir la traçabilitat i qualitat de les anàlisis i els seus resultats es compromet a:  
Aportar els procediments i tècniques que corresponguen  
1. Aportar a l'IMLV els procediments normalitzats de treball per a la realització de les proves preliminars en peritatges d'agressions sexuals.  
  
2. Formar facultatius del Laboratori de Genètica Forense i Criminalística de l'IMLV en les tècniques preliminars en peritatges d'agressions sexuals.  
3. Analitzar i informar-ne l'autoritat judicial i a l'IMLV dels resultats definitius obtinguts.  
B. L'IMLV per al bon desenrotllament i qualitat de les anàlisis i resultats es compromet a:  
1. Participar en totes les fases que integren el desplegament del conveni d'acord amb les disposicions legals vigents, així com amb les oportunes condicions i orientacions tècniques (protocols normalitzats de treball i guies) proporcionades per l'INTCF, i és responsabilitat de l'IMLV esmentat la realització directa de les tasques que li incumbixen segons el que disposen estes.  
2. Analitzar i informar l'autoritat judicial i a l'INTCF dels resultats obtinguts en les anàlisis preliminars d'agressions sexuals dutes a terme en el Laboratori de Genètica Forense i Criminalística de l'IMLV. En la comunicació a l'autoritat judicial es farà constar que els resultats definitius seran facilitats per l'INTCF (Departament de Barcelona).  
  
3. Remetre a l'INTCF els indicis i/o macerats obtinguts amb resultat positiu i no concloent, així com els macerats que, tot i ser negatius en l'estudi preliminar practicat en el Laboratori de Genètica Forense i Criminalística de l'IMLV, en vista dels antecedents del cas siga aconsellable fer-ne l'estudi genètic, garantint en tot moment la cadena de custòdia i condicionament dels indicis i/o macerats remesos.  
  
  
Tercera. Finançament  
L'execució d'este conveni de col·laboració no suposarà un increment dels gastos amb càrrec al pressupost del Ministeri de Justícia ni al de la Conselleria de Justícia, Administracions Públiques, Reformes Democràtiques i Llibertats Públiques de la Generalitat Valenciana.  
  
Quarta. Comissió de seguiment i control  
A fi de garantir una adequada coordinació en el desplegament d'este conveni, es constituïx una comissió de seguiment i control composta per:  
- Un representant designat pel Ministeri de Justícia.  
- Un representant designat per la Delegació del Govern en la Comunitat Comunitat Valenciana.  
- Dos representants designats per la Conselleria de Justícia, Administracions Públiques, Reformes Democràtiques i Llibertats Públiques de la Generalitat Valenciana.  
La comissió de seguiment podrà establir una comissió d'avaluació encarregada de reconéixer o verificar la realització de proves preliminars i informe en casos d'agressions sexuals del Laboratori de Genètica Forense i Criminalística de València segons els protocols aportats pel Departament de Barcelona de l'INTCF i, les seues possibles revisions destinades a garantir l'assegurament de la qualitat dels peritatges que els siguen encomanats i estarà integrada per un representant de l'INTCF i un representant de l'IMLV.  
La comissió es regirà, quant al seu funcionament, periodicitat de les reunions i vinculació dels seus acords, pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.  
  
  
Quinta. Protecció de dades  
Les persones afectades pel present conveni, hauran de respectar les disposicions de la normativa reguladora de la protecció de dades de caràcter personal, en concret, per la Llei Orgànica 15/1999, de 13 de desembre, de protecció de dades de caràcter personal i la normativa que la desplega.  
  
Sexta. Efectes del conveni  
Este conveni tindrà efectes de tres anys naturals des del dia que es firme, podent prorrogar-se, al seu terme mitjançant un acord expresse per igual període, que haurà de formalitzar-se amb un mes d'antelació a l'expiració del conveni.   
Així mateix, qualsevol de les parts firmants podrà procedir a la seua denúncia expressa amb un termini mínim de tres mesos a la data en què es pretenga la seua expiració.  
  
Sèptima. Causes de resolució  
Este acord s'extingirà en virtut de les causes següents:  
- La impossibilitat manifesta, legal o material de dur a terme el compliment de les seues previsions.  
- L'incompliment manifest per alguna de les parts del que establix este acord de col·laboració.  
- Per mutu acord manifestat per escrit de les parts.  
- Per denúncia de qualsevol de les parts, en la forma establida en la clàusula sexta.  
En els casos de resolució serà la comissió de seguiment la que decidirà la manera de finalitzar les actuacions en curs.  
  
Octava. Naturalesa i resolució de controvèrsies  
Este conveni de col·laboració té naturalesa administrativa i queda exclòs de l'àmbit d'aplicació de la Llei de Contractes del Sector Públic en virtut d'allò que s'ha disposat en l'article 4.1.c, amb el matís establit en l'apartat 2 del mateix article.  
Per tindre naturalesa administrativa, l'orde jurisdiccional contenciós administratiu serà el competent per a resoldre les qüestions litigioses que puguen suscitar-se entre les parts, tot això de conformitat amb el que disposen els articles 1 i 2 de la Llei 29/1998, de 13 de juliol, reguladora de la jurisdicció esmentada.  
I de conformitat amb quant antecedix, en l'exercici de les atribucions de què són titulars, els firmants subscriuen per duplicat este conveni al lloc i la data indicats més amunt.  
  
El ministre de Justícia: Rafael Catalá Polo.  
La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.  
  
  
ANNEX I  
  
IT/GENIML/001-----Preparació prèvia de l'objecte d'assaig  
IT/GENIML/002-----Obtenció del macerat  
IT/GENIML/003-----Determinació del PSA  
IT/GENIML/004-----Tinció i lectura de citologia  
IT/GENIML/011-----Determinació d'hemoglobina  
  
Els PNT dels que deriven les IT, els següents:  
PNT/GENIML/001-----Investigació per delictes contra la llibertat sexual  
PNT/GENIML/002-----Investigació per altres delictes  
  
L'informe corresponent constarà dels continguts següents:  
  
A. Informació general  
- Codi de referència del laboratori  
- Registre general de l'IML  
- Data/dates de recepció dels diferents objectes d'assaig  
- Número d'expedient del sol·licitant  
- Dades del sol·licitant: metge forense, jutjat...  
  
B. El cos de l'informe conté els apartats següents  
- Descripció del sol·licitant  
- Anàlisi sol·licitat: PNT/GENIML/00X  
- Nom dels implicats, si n'hi ha  
- Mostres remeses: descripció dels objectes d'assaig rebuts  
- Descripció del material analitzat: detall de cada un dels objectes assaig que es processen.  
- Mètodes utilitzats: descripció de les IT utilitzades sobre cada objecte d'assaig  
- Bibliografia  
- Resultats i taula d'estos  
- Consideracions medicolegals, si és procedent  
- Conclusions  
- Data emissió de l'informe  
- Firma dels responsables i vist i plau si és procedent